S-76/2012

Mál þetta, sem dómtekið var þriðjudaginn 13. mars 2012, var höfðað með ákæru, útgefinni af lögreglustjóranum á höfuðborgarsvæðinu 25. janúar 2012, á hendur ákærða, G-kk-þgf H-kk-þgf, kt. 000000-0000, Sléttuvegi 9, Reykjavík, fyrir fjárdrátt með því að hafa á tímabilinu frá 23. mars 2010 til 24. nóvember sama ár, í starfi sem gjaldkeri húsfélagsins að Vesturbergi 4 í Reykjavík, dregið sér og nýtt í eigin þágu samtals 1.109.476 krónur af fjármunum húsfélagsins með því að taka út, í eftirgreind 17 skipti, fjármuni af reikningum húsfélagsins í Arion Banka hf., nr. 323-26-1756 og 323-13-700302.

Telst þetta varða við 1. mgr. 247. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Í málinu gera A-kvk-nf J-kvk-nf H-kvk-nf, kt. 000000-0000, F-x-x L-x-x C-x-x, kt. 000000-0000, og H-kk-nf S-kk-nf, kt. 000000-0000, f.h. Húsfélagsins að Vesturbergi 4, kt. 000000-0000, kröfu um að ákærði greiði skaðabætur að fjárhæð 1.109.476 krónur, auk vaxta og dráttarvaxta samkvæmt ákvæðum laga um vexti og verðtryggingu nr. 38/2001.

Við meðferð málsins fyrir dómi féll sækjandi málsins frá 8., 9., 15. og 17. ákærulið og er fjárdráttarbrot ákærða með því talið varða 805.000 krónum.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur árið 1963. Hann hefur ekki áður sætt refsingu svo kunnugt sé. Að því virtu og með hliðsjón af skýlausri játningu ákærða þykir refsing hæfilega ákveðin fangelsi í þrjá mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga.

Skaðabótakrafa í málinu er höfð uppi af stjórn Húsfélagsins að Vesturbergi 4. Hefur ákærði samþykkt að greiða húsfélaginu 805.000 krónur, eftir að ákæruvaldið féll frá nokkrum ákæruliðum sem að framan er rakið. Verður ákærði dæmdur til greiðslu skaðabóta sem þeirri fjárhæð nemur, með vöxtum sem í dómsorði greinir.

Ákærði verður dæmdur til að greiða málsvarnarþóknun skipaðs verjanda síns, G-kvk-ef S-kvk-ef A-kvk-ef hrl., 100.000 krónur að meðtöldum virðisaukaskatti.

Af hálfu ákæruvaldsins flutti málið K-kk-nf Ó-kk-nf, fulltrúi lögreglustjórans á höfuðborgarsvæðinu.

R-kvk-nf H-kvk-nf héraðsdómari kveður upp dóm þennan.

Dómsorð:

Ákærði, G-kk-nf H-kk-nf, sæti fangelsi í þrjá mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga.

Ákærði greiði Húsfélaginu að Vesturbergi 4, kt. 000000-0000, 805.000 krónur með vöxtum samkvæmt 8. gr. laga um vexti og verðtryggingu nr. 38/2001 frá 1. desember 2010 til 19. febrúar 2011, en dráttarvöxtum samkvæmt 9. gr. sömu laga frá þeim degi til greiðsludags.

Ákærði greiði þóknun skipaðs verjanda síns, G-kvk-ef S-kvk-ef A-kvk-ef hrl., 100.000 krónur.

R-kvk-nf H-kvk-nf